FORSKRIFT OM KRAV TIL MASTERGRAD

med utfyllende bestemmelser
Fastsatt av Utdannings- og forskningsdepartementet 1. desember 2005 med hjemmel i lov 1. april 2005 nr. 15 om universiteter og høyskoler § 3-2 første ledd og § 3-7 annet ledd.

(Utfyllende bestemmelser i kursiv, vedtatt av studienemnda ved Universitetet for miljø- og biovitenskap (UMB) den 7.juni 2006. Sist endret 13. september 2007.)
§ 1 Virkeområde

Forskriften gjelder krav til mastergrad for institusjoner under lov om universiteter og høgskoler. 

Utfyllende bestemmelser til § 1

Ad. § 1 Utfyllende bestemmelser gjelder studier ved UMB som fører fram til graden master. 
Graden master tildeles av universitetsstyret.


Universitetsstyret vedtar utfyllende bestemmelser til departementets forskrifter.
§ 2 Krav til faglig grunnlag m.m.
Institusjonens styre kan fastsette at bestemte fag, emner eller emnegrupper skal inngå i det utdanningsløp mastergraden bygger på. Styret kan fastsette rangeringsregler for kvalifiserte søkere, og har også myndighet til å fastsette særlige faglige minstekrav.

Utfyllende bestemmelser til § 2

Ad. § 2 Krav til fag, emner eller emnegrupper som skal inngå i utdanningsløpet er beskrevet i Forskrift om studier ved Universitetet for miljø- og biovitenskap.

Hvilke faglige krav mastergraden bygger på, fastsettes i studieplanene. Studieplanene er beskrevet i Forskrift om studier ved Universitetet for miljø- og biovitenskap. Fastsetting av rangeringsregler for kvalifiserte søkere, og fastsetting av særlige faglige minstekrav er beskrevet i Forskrift om opptak ved Universitetet for miljø- og biovitenskap.

§ 3 Krav til mastergrad av 120 studiepoengs omfang 

Graden master oppnås på grunnlag av mastergradseksamen av 120 studiepoengs (2 års) omfang, inkludert selvstendig arbeid i henhold til § 6.  Graden bygger på ett av følgende fullførte utdanningsløp: 

· bachelorgrad 

· cand.mag.-grad 

· annen grad eller utdanningsløp av minimum 3 års omfang 

· utdanning som i henhold til § 3-4 i lov om universiteter og høgskoler er godkjent som jevngod med ovennevnte grader eller utdanningsløp.

Innenfor ett av de nevnte utdanningsløp må det inngå:
- fordypning i fag, emne eller emnegruppe av minimum 80 studiepoengs omfang eller 

- integrert yrkesrettet utdanning av minimum 120 studiepoengs omfang innenfor fagområdet for mastergrad.

Institusjonene kan i spesielle tilfeller godkjenne andre dokumenterte kvalifikasjoner som helt eller delvis likeverdig med utdanningsløpene nevnt ovenfor.

Utfyllende bestemmelser til § 3

Ad. § 3 Krav til fordypning fastsettes i studieplanen. Regler for studieplanen er beskrevet i Forskrift om studier ved Universitetet for miljø- og biovitenskap.

Undervisningsutvalget godkjenner andre dokumenterte kvalifikasjoner som er likeverdige.

For oppnådd mastergrad angis gradens faglige innhold på vitnemålet som Master i ”navn på studieprogram” Studieretning <navn på studieretning >
Unntak: For kandidater med 3-årig bachelor i økonomi og administrasjon + 2-årig master i økonomi og administrasjon: Master i Økonomi og administrasjon (Siviløkonom) 

For å få utstedt mastervitnemål fra UMB må eksamen i emner tilsvarende minst 60 studiepoeng være avlagt ved UMB. Masteroppgaven må være inkludert i de 60 studiepoengene 
Emner av inntil 30 studiepoengs omfang, avlagt ved utenlandsk universitet eller høgskole som en del av en utvekslingsavtale med UMB, kan inngå i nevnte 60 studiepoengs krav. Tilsvarende vil også kunne være gjeldende innenfor aktuelle fagfelt, der UMB har inngått en gjensidig samarbeidsavtale med et annet universitet/høgskole i Norge. 

Minst 60 av studiepoengene som skal inngå i grunnlaget for mastergraden, skal ikke være en del av tidligere oppnådd grad eller yrkesutdanning. 

Ved eventuelle doble grader, vil det være krav om at en ny masteroppgave skal inngå i de 60 nye studiepoengene som kreves i tillegg til tidligere oppnådd grad.

Kandidaten må opplyse om eventuelle vitnemål utstedt fra annet universitet eller høgskole.

Studienemnda kan gjøre unntak fra denne bestemmelsen.
§ 4 Krav til mastergrad av 300 studiepoengs omfang 

Graden master oppnås på grunnlag av mastergradseksamen av 300 studiepoengs (5 års) omfang, inkludert selvstendig arbeid i henhold til kapittel 6. Unntatt fra denne bestemmelsen er arkitektutdanningen ved Arkitektur- og designhøgskolen i Oslo som skal være av 330 studiepoeng (5½ års) omfang.

Utfyllende bestemmelser til § 4
Ad. § 4 For oppnådd mastergrad angis gradens faglige innhold på vitnemålet som 

 Master i ”navn på studieprogram” Studieretning <navn på studieretning >

Unntak: For masterprogrammene i teknologi: Master i Teknologi (Sivilingeniør) – ”navn på studieprogram”                                                                    

For å få utstedt mastervitnemål fra UMB må eksamen i emner tilsvarende minst 60 studiepoeng være avlagt ved UMB. Masteroppgaven må være inkludert i de 60 studiepoengene 

Emner av inntil 30 studiepoengs omfang, avlagt ved utenlandsk universitet eller høgskole som en del av en utvekslingsavtale med UMB, kan inngå i nevnte 60 studiepoengs krav. Tilsvarende vil også kunne være gjeldende innenfor aktuelle fagfelt, der UMB har inngått en gjensidig samarbeidsavtale med et annet universitet/høgskole i Norge. 

Minst 60 av studiepoengene som skal inngå i grunnlaget for mastergraden, skal ikke være en del av tidligere oppnådd grad eller yrkesutdanning. 

Ved eventuelle doble grader, vil det være krav om at en ny masteroppgave skal inngå i de 60 nye studiepoengene som kreves i tillegg til tidligere oppnådd grad.

Kandidaten må opplyse om eventuelle vitnemål utstedt fra annet universitet eller høgskole.

Studienemnda kan gjøre unntak fra denne bestemmelsen. 

§ 5 Krav til erfaringsbasert mastergrad av 90 eller 120 studiepoengs omfang
Graden master oppnås på grunnlag av mastergradseksamen av 90 eller 120 studiepoengs omfang, inkludert selvstendig arbeid i henhold til § 6, og ett av følgende fullførte utdanningsløp: 

· bachelorgrad 

· cand.mag.-grad 

· annen grad eller utdanningsløp av minimum 3 års omfang 

· utdanning som i henhold til § 3-4 i lov om universiteter og høyskoler er godkjent som jevngod med ovennevnte grader eller utdanningsløp.

I tillegg kreves minst 2 års relevant yrkespraksis. Institusjonen vurderer hva som er relevant yrkespraksis, og kan for det enkelte studium fastsette krav om lengre yrkespraksis. 

Institusjonene kan i spesielle tilfeller godkjenne andre dokumenterte kvalifikasjoner som helt eller delvis likeverdig med utdanningsløpene nevnt ovenfor.

Utfyllende bestemmelser til § 5

Ad. § 5 Det fastsettes i studieplanen for det enkelte studieprogram hva som er relevant yrkespraksis og eventuelle krav om lengre yrkespraksis enn 3 år.
§ 6 Krav til selvstendig arbeid

I mastergrad etter § 3 og § 5 skal det inngå selvstendig arbeid av et omfang på minimum 30 studiepoeng.

I mastergrad etter § 4 skal det inngå selvstendig arbeid av et omfang på minimum 20 studiepoeng.

Omfanget av det selvstendige arbeidet skal ikke overstige 60 studiepoeng. 

Det selvstendige arbeidet skal vise forståelse, refleksjon og modning. 

Institusjonen fastsetter nærmere regler om det selvstendige arbeidet, herunder omfang, vurderingsform og om arbeidet skal utføres individuelt eller av flere studenter. 

Utfyllende bestemmelser til § 6

Ad. § 6 Undervisningsutvalgene foreslår for studienemnda hvilket omfang og hvilken vurderingsform det selvstendige arbeidet skal ha, for det enkelte studieprogram eller den enkelte studieretning. Det samme gjelder om det selvstendige arbeidet skal kunne utføres individuelt eller av flere studenter.

§ 7 Unntak

Mastergrader opprettet ved kongelig resolusjon før 1. juli 2002 med hjemmel i lov 12. mai 1995 nr. 22 om universiteter og høgskoler eller lov 11. juli 1986 nr. 53 om private høyskoler, og med normert studietid 1 – 1 ½ år, kan videreføres.

Departementet kan i spesielle tilfeller godkjenne nye masterstudier av denne typen etter søknad.

§ 8 Ikrafttredelse

Forskriften trer i kraft straks. Samtidig oppheves forskrift 2. juli 2002 nr. 738 om krav til mastergrad.
